TARYBOS SPRENDIMAS
2005 m. vasario 21 d.
dėl Europos bendrijos ir Ukrainos susitarimo pasikeičiant laiškais, pratęsiančio ir iš dalies keičiančio Europos bendrijos ir Ukrainos susitarimą dėl prekybos tekstilės gaminiais, pasirašymo ir laikino taikymo
(2005/196/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmos pastraipos pirmuoju sakiniu,
atsižvelgdama į Komisijos pasiūlymą,
kadangi:
(1)
Komisija Bendrijos vardu derėjosi dėl Europos bendrijos ir Ukrainos susitarimo pasikeičiant laiškais, kuriuo siekiama pratęsti Susitarimą dėl prekybos tekstilės gaminiais su Ukraina.
(2)
Susitarimas turėtų būti pasirašytas Bendrijos vardu, su sąlyga, kad vėliau jis bus sudarytas.
(3)
Tikslinga šį susitarimą laikinai taikyti nuo 2005 m. sausio 1 d., kol bus baigtos atitinkamos jo sudarymui būtinos procedūros, atsižvelgiant į abipusiškumo principą,
NUSPRENDĖ:
1 straipsnis
Atsižvelgiant į galimą susitarimo sudarymą vėliau, Tarybos pirmininkas įgaliojamas paskirti asmenį(-is), įgaliotą(-us) Bendrijos vardu pasirašyti Europos bendrijos ir Ukrainos susitarimą pasikeičiant laiškais, pratęsiantį ir iš dalies keičiantį Europos bendrijos ir Ukrainos susitarimą dėl prekybos tekstilės gaminiais.
2 straipsnis
Atsižvelgiant į abipusiškumo principą, 1 straipsnyje nurodytas susitarimas pasikeičiant laiškais taikomas laikinai nuo 2005 m. sausio 1 d., kol bus baigtos jo sudarymui būtinos procedūros.
Susitarimo tekstas pridedamas prie šio sprendimo.
3 straipsnis
Komisija, laikydamasi 1993 m. spalio 12 d. Tarybos reglamento (EB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių (1) 17 straipsnyje nustatytos tvarkos, gali patvirtinti 2000 m. gruodžio 19 d. pasirašyto pasikeitimo laiškais (2) 6 punkte numatytas priemones, kuriomis būtų vėl įvestas 2000 m. taikytas kvotų režimas, jei Ukraina nesilaikys šio sprendimo 1 straipsnyje nurodyto pasikeitimo laiškais 1.5 punkte nurodytų muitų tarifų normų.
Priimta Briuselyje, 2005 m. vasario 21 d.